DECRETO 13/2010, do 4 de febreiro, polo que se declara, en concreto, a utilidade pública e se dispón a urxente ocupación dos bens e dereitos afectados polo proxecto de mellora da seguridade viaria na estrada AC-550, no treito de concentración de accidentes situado entre o p.k. 98+900 e o p.k. 99+800, no municipio de Porto do Son. (Clave AC/07/130.06).
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 17/02/2010

Con data do 28 de xaneiro de 2010, a directora xeral de Infraestruturas resolveu aprobar, por delegación do conselleiro de Medio Ambiente, Territorio e Infraestruturas, o proxecto de mellora da seguridade viaria na estrada AC-550 no treito de concentración de accidentes situado entre o p.k. 98+900 e o p.k. 99+800, no municipio de Porto do Son. (Clave AC/07/130.06).
O mencionado proxecto ten por obxecto a realización de obras de construción de beirarrúas e aparcadoiros, mellora e reordenación de interseccións e rehabilitación da superficie do firme coa finalidade de mellorar a seguridade viaria na estrada AC-550, no treito comprendido entre os puntos quilométricos 98+900 e 99+800, no que existe un treito de concentración de accidentes.
De conformidade co artigo 16 da Lei 4/1994, do 14 de setembro, de estradas de Galicia, a aprobación dos proxectos de estradas de titularidade autonómica implicará a declaración de utilidade pública e da necesidade de ocupación dos bens e de adquisición dos dereitos correspondentes aos fins de expropiación, de ocupación temporal ou de imposición ou modificación de servidumes.
Os bens e dereitos nos que se concreta a declaración de urxente ocupación aparecen recollidos e valorados no citado proxecto técnico.
A xustificación da urxencia da ocupación dos bens e dereitos precisos para a execución do proxecto está motivada pola necesidade de eliminar un treito de concentración de accidentes, evitando riscos innecesarios para os veciños de Porto do Son, que circulan por esa vía para acceder ás súas vivendas e algúns servizos públicos. Tales circunstancias exixen unha actuación inmediata dos poderes públicos dirixida a reducir a sinistralidade.
A competencia para declarar a urxente ocupación correspóndelle ao Consello da Xunta a teor do previsto no artigo segundo do Decreto 156/1982, do 15 de decembro, sobre asunción de transferencias en materia de estradas.
Na súa virtude, por proposta do conselleiro de Medio Ambiente, Territorio e Infraestruturas e logo da deliberación do Consello da Xunta de Galicia na súa xuntanza do día catro de febreiro de dous mil dez,
DISPOÑO:
Artigo único.-Declarar a utilidade pública e a urxente ocupación, para os efectos de expropiación forzosa, dos bens e dereitos que se concretan no expediente administrativo instruído, así como en calquera das modificacións que sexa necesario realizar para a execución do proxecto de mellora da seguridade viaria na estrada AC-550 no treito de concentración de accidentes situado entre o p.k. 98+900 e o p.k. 99+800, no municipio de Porto do Son. (Clave AC/07/130.06).
Santiago de Compostela, catro de febreiro de dous mil dez.
Alberto Núñez Feijóo
Presidente
Agustín Hernández Fernández de Rojas
Conselleiro de Medio Ambiente, Territorio
e Infraestruturas